[{"text_idx": "#000002", "text": "Yn y Coleg fe astudiais gyrsiau Safon Uwch mewn busnes, Mathemateg a TGCh, ond sylweddolais yn gyflym nad oedd y brifysgol yn addas i mi; ro\u2019n i am fynd yn syth i fyd gwaith yn lle mynd i\u2019r brifysgol, yn wahanol i fy ffrindiau. Llwyddais i sicrhau cyfle gwych fel Prentis Adnoddau Dynol mewn Coleg Addysg Bellach, ac fe wnaeth hyn ddarparu amgylchedd dysgu perffaith i mi; Ro\u2019n i\u2019n medru ennill profiad ymarferol a sgiliau allweddol, ochr yn ochr a\u0302 dysgu am AD a phrosesau recriwtio. Fe wnes i fwynhau\u2019r ro\u0302l hon yn fawr iawn, yn enwedig gweithio\u2019n agos a\u0302 myfyrwyr, gan eu cefnogi i ddod o hyd i gyfleoedd lleoliad gwaith a oedd yn berthnasol i\u2019w hastudiaethau. Ro\u2019n i\u2019n gallu uniaethu a\u0302\u2019r myfyrwyr a deall eu hansicrwydd o ran eu camau nesaf, gan fy mod i wedi bod yn eu sefyllfa nhw, blynyddoedd ynghynt. Yn y ro\u0302l, ces gyfle i wneud gwahaniaeth ystyrlon i fywydau unigolion ac roeddwn i\u2019n cael boddhad mawr wrth helpu pobl i archwilio opsiynau byd gwaith a gwireddu eu potensial. I bob pwrpas dyma oedd dechrau fy nhaith gyrfa gan mai dyma lle dechreuodd fy angerdd am ddarparu cymorth a chyngor ar gyflogadwyedd i bobl! Erbyn diwedd y brentisiaeth, ces gynnig swydd amser llawn yn y Coleg ac fe wnes i dderbyn y cyfle hwn; ro\u2019n i wedi dysgu cymaint mewn cyfnod byr ac ro\u2019n i wedi magu hyder, yn barod i\u2019r heriau newydd ro\u2019n i ar fin eu profi. Ochr yn ochr a\u0302\u2019r ro\u0302l, ces gyfle hefyd i gwblhau cwrs Lefel 4 mewn Dysgu Gydol Oes, a alluogodd fi i gwblhau cymhwyster lefel gradd wrth weithio\u2019n llawn amser. Dw i\u2019n falch iawn o\u2019r cyflawniad hwn oherwydd ces i\u2019r cyfle i addysgu cyrsiau byd yn y Coleg ar Gyfrifon Cyfrifiadurol Sage, ochr yn ochr a\u0302 fy ro\u0302l AD, ac fe wnaeth hyn wella ymhellach fy sgiliau a chyflymu fy natblygiad personol."}, {"text_idx": "#000004", "text": "Ar o\u0302l 5 mlynedd o weithio i\u2019r Coleg, fe symudais i Abertawe a dechrau chwilio am swydd, gan ddefnyddio fy ngwybodaeth recriwtio a fy mhrofiad; er hyn, fe wnes i adleoli yn ystod cyfnod prysur a chystadleuol iawn i\u2019r farchnad gyflogaeth, ond, llwyddais i sicrhau swydd AD gyda Heddlu Dyfed Powys. Roedd y ro\u0302l hon yn newid byd llwyr; sylweddolais faint y gallai prosesau a systemau recriwtio amrywio rhwng sefydliadau a sectorau, ac roedd gweithio gyda\u2019r heddlu yn wahanol iawn i weithio i goleg. Roedd sawl proses recriwtio, canolfannau asesu, prosesau hir a gwahaniaeth enfawr yn y broses gyfweld. Er bod hon yn her anodd i ddechrau, fe wnaeth i mi werthfawrogi anghenion a gofynion gwahanol sefydliadau yn ogystal a\u0302 rhinweddau a gofynion gwahanol rolau mewn sectorau amrywiol. Ar o\u0302l i mi setlo yn ro\u0302l, fe fwynheais fy swydd yn fawr iawn ac ro\u2019n i\u2019n ddiolchgar iawn am y cyfle i weithio\u2019n agos a\u0302 gwirfoddolwyr a oedd yn chwilio am brofiad gwaith. Ces i hefyd fewnwelediad i\u2019r ystod o rolau gwahanol o fewn yr heddlu. Roedd gweithio gyda gwirfoddolwyr wedi fy ngalluogi i ddarparu cymorth i\u2019r rhai oedd a\u0302 diddordeb mewn plismona, a\u2019u helpu i oresgyn unrhyw rwystrau sy\u2019n gysylltiedig a\u0302\u2019r broses recriwtio. Roedd gan lawer o\u2019r unigolion hyn sgiliau da iawn a mwy o brofiad na\u2019r hyn oedd ei angen, ond roedd rhai ohonyn nhw\u2019n cael trafferth ar wahanol gamau o gyflwyno cais; ro\u2019n i wrth fy modd yn gweithio\u2019n agos gyda\u2019r unigolion hyn, gan feithrin hunangred a\u2019u cefnogi i oresgyn eu heriau. Ro\u2019n i\u2019n medru chwarae rhan fach wrth drawsnewid bywydau pobl er gwell, ac fe wnaeth yr elfen hon o fy ro\u0302l atgyfnerthu fy angerdd am gefnogi pobl mewn angen."}, {"text_idx": "#000005", "text": "Ar o\u0302l cyfnod mamolaeth, penderfynais gymryd cyfnod i ffwrdd o\u2019r gwaith i dreulio amser gyda fy nheulu ac osgoi teithio yn o\u0302l ac ymlaen bob dydd. Fodd bynnag, ar o\u0302l cyfnod byr, fe es i yn o\u0302l i fyd gwaith trwy gyflwyno cais llwyddiannus i weithio fel Hyfforddwr Gyrfa gyda Gwell Swyddi, Gwell Dyfodol. Ar o\u0302l 3 blynedd yn y ro\u0302l, dw i\u2019n dal i garu pob peth am fy swydd, yn enwedig cwrdd a\u0302 phobl newydd sy\u2019n tanbrisio eu potensial; mae newid ffordd pobl o feddwl a\u2019u helpu i gredu ynddyn nhw eu hunain yn wych, ac mae gwylio cleientiaid yn gwneud newidiadau positif (anghredadwy, weithiau) i\u2019w bywydau yn fy nghadw\u2019n frwdfrydig bob dydd."}, {"text_idx": "#000006", "text": "Wyt ti\u2019n difaru unrhyw benderfyniadau gyrfa?"}, {"text_idx": "#000007", "text": "Dw i ddim yn hoff o ddifaru unrhyw benderfyniadau dw i wedi eu gwneud gan fod pob profiad yn eich helpu i dyfu fel person. Mae rhai o\u2019r penderfyniadau \u2018gwael\u2019 dw i wedi eu gwneud wedi fy helpu i sylweddoli beth rydw i eisiau ei wneud o ran fy ngyrfa, a sut rydw i\u2019n gallu ychwanegu gwerth i\u2019r hyn rwy\u2019n ei wneud; mae pob profiad wedi dysgu rhywbeth i fi. Rydyn ni dim ond yn difaru\u2019r cyfleoedd na wnaethon ni eu cymryd, a\u2019r penderfyniadau na wnaethon ni!"}, {"text_idx": "#000008", "text": "Awgrym pwysicaf wrth ymgeisio am swyddi?"}, {"text_idx": "#000009", "text": "Cadw cofnod o\u2019r holl sgiliau a\u2019r profiadau rwyt ti\u2019n ennill mewn pob ro\u0302l; treulia amser yn cofnodi dy ddyletswyddau, y sgiliau newydd rwyt ti wedi\u2019u dysgu a\u2019r profiadau gwerthfawr ac unigryw rwyt ti wedi eu hennill. Mae hyn yn haws i\u2019w wneud ar y pryd ac mae\u2019n werthfawr iawn o ran cael dealltwriaeth o dy hun. Mae hefyd yn ffordd o ganolbwyntio ar dy gryfderau a\u2019r dyletswyddau sydd wedi dy ganiata\u0301u i wneud cyfraniad positif i\u2019r ro\u0302l, y ti\u0302m a\u2019r sefydliad ehangach."}, {"text_idx": "#000010", "text": "Mae pethau da yn cymryd amser \u2013 dal ati i geisio gwireddu dy freuddwydion a chanolbwyntia ar y broses, nid y canlyniadau. Os wyt ti\u2019n cael trafferth, cer i gael cyngor ac adborth gan bobl sy\u2019n agos i ti, a gwna\u2019r mwyaf o bob math o help ar hyd y ffordd. Bydd y dewisiadau a\u2019r penderfyniadau anodd yn cyd-fynd a\u0302 dy bersonoliaeth a phwy rwyt ti am fod; pan nad oes dim yn glir, mae unrhyw beth yn bosib!"}]